CELEX: 52020PC0659
Language: mt
Date: 2020-12-08
Title: Proposta għal DEĊIŻJONI TAL-KUNSILL dwar il-pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

IL-KUMMISSJONI EWROPEA
            Brussell, 8.12.2020
            COM(2020) 659 final/2
            2020/0296(NLE)
            COM(2020) 659 final of 16.10.2020 downgraded on 8.12.2020.
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971
            
               
         
         
            
               MEMORANDUM TA’ SPJEGAZZJONI
            
            
               1.SUĠĠETT TAL-PROPOSTA
            
            
               Din il-proposta tikkonċerna deċiżjoni li tistabbilixxi l-pożizzjoni li trid tittieħed f’isem l-Unjoni fit-63 sessjoni li se tissejjaħ mill-ġdid tal-Kummissjoni dwar id-Drogi Narkotiċi (Commission on Narcotic Drugs - CND) dwar l-iskedar tas-sustanzi skont il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni tan-NU dwar is-Sustanzi Psikotropiċi tal-1971. It-63 sessjoni li se tissejjaħ mill-ġdid tal-Kummissjoni dwar id-Drogi Narkotiċi hija skedata li ssir fit-3 u fl-4 ta’ Diċembru 2020.
            
            
               2.Kuntest tal-proposta
            
            
               2.1. Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961 kif emendata bil-Protokoll tal-1972, u l-Konvenzjoni tan-NU dwar is-Sustanzi Psikotropiċi tal-1971
            
            
               Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972, (il-“Konvenzjoni dwar id-Drogi Narkotiċi”)
                  1
                għandha l-għan li tiġġieled l-abbuż tad-drogi permezz ta’ azzjoni kkoordinata fil-livell internazzjonali. Hemm żewġ forom ta’ intervent u ta’ kontroll li jaħdmu id f’id. L-ewwel u qabel kollox biex jiġi żgurat li l-pussess, l-użu, il-kummerċ, id-distribuzzjoni, l-importazzjoni, l-esportazzjoni, il-manifattura u l-produzzjoni ta’ drogi jkunu biss għal skopijiet mediċi u xjentifiċi. It-tieni, it-traffikar tad-droga jiġi miġġieled permezz ta’ kooperazzjoni internazzjonali li tkun ta’ deterrent u skoraġġiment għat-traffikanti tad-droga.
            
            
               Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  2
                tistabbilixxi sistema ta’ kontroll internazzjonali għas-sustanzi psikotropiċi. Hija rrispondiet għad-diversifikazzjoni u l-espansjoni tal-ispettru tad-drogi u introduċiet kontrolli fuq numru ta’ drogi sintetiċi skont l-abbuż potenzjali tagħhom, minn naħa, u l-valur terapewtiku tagħhom min-naħa l-oħra.
            
            
               L-Istati Membri kollha tal-UE huma firmatarji tal-Konvenzjonijiet, filwaqt li l-Unjoni mhijiex. 
            
            
               2.2.Il-Kummissjoni dwar id-Drogi Narkotiċi  
            
            
               Il-Kummissjoni dwar id-Drogi Narkotiċi hija kummissjoni tal-Kunsill Ekonomiku u Soċjali tan-NU (UN Economic and Social Council - ECOSOC) u l-funzjonijiet u s-setgħat tagħha huma mniżżla, fost l-oħrajn, fiż-żewġ Konvenzjonijiet. Hija magħmula minn 53 Stat Membru tan-NU eletti mill-ECOSOC. F’Diċembru 2020, 12-il Stat Membru se jkunu membri tas-CND bid-dritt li jivvutaw
                  3
               . L-Unjoni għandha status ta’ osservatur fis-CND. 
            
            
               2.3.L-att previst tal-Kummissjoni dwar id-Drogi Narkotiċi
            
            
               Is-CND temenda fuq bażi regolari l-lista ta’ sustanzi li huma annessi mal-Konvenzjonijiet abbażi tar-rakkomandazzjonijiet tal-Organizzazzjoni Dinjija tas-Saħħa (WHO) li tingħata pariri mill-Kumitat ta’ Esperti tagħha dwar id-Dipendenza fuq id-Droga (Expert Committee on Drug Dependence - ECDD). 
            
            
               Fl-24 ta’ Jannar 2019 id-WHO ppreżentat lis-Segretarju Ġenerali tan-NU
                  4
                sitt rakkomandazzjonijiet maħruġa mir-rieżami kritiku li sar fil-41 laqgħa tal-ECDD dwar il-kanabis u sustanzi relatati mal-kannabis. 
            
            
               Fl-4 ta’ Marzu 2020
                  5
               , is-CND ddeċidiet li tipposponi l-vot dwar ir-rakkomandazzjonijiet għat-63 sessjoni tagħha li se tissejjaħ mill-ġdid li se ssir fi Vjenna, fit-3 u l-4 ta’ Diċembru 2020. 
            
            
               3.Il-pożizzjoni li għandha tiġi adottata f’isem l-Unjoni
            
            
               Bidliet fl-iskedi tal-Konvenzjonijiet għandhom riperkussjonijiet diretti fil-kamp tal-applikazzjoni tad-dritt tal-Unjoni fil-qasam tal-kontroll tad-droga għall-Istati Membri kollha. L-Artikolu 1(1) tad-Deċiżjoni Kwadru tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu tad-drogi
                  6
                (id-“Deċiżjoni Kwadru”) jiddikjara li, għall-finijiet tad-Deċiżjoni Kwadru, “droga” tfisser sustanza koperta jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi u kwalunkwe waħda mis-sustanzi mniżżla fl-Anness tad-Deċiżjoni Kwadru. Għaldaqstant id-Deċiżjoni Kwadru tapplika għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Għaldaqstant kwalunkwe tibdil fl-iskedi annessi ma’ dawn il-Konvenzjonijiet jaffettwa b’mod dirett ir-regoli komuni tal-UE u jibdel il-kamp ta’ applikazzjoni tagħhom skont l-Artikolu 3(2) tat-Trattat dwar il-Funzjonament tal-Unjoni Ewropea (TFUE). Dan huwa irrispettivament minn jekk is-sustanza kkonċernata kinitx diġà tqiegħdet taħt kontroll madwar l-UE.
            
            
               Sustanzi tal-kannabis u relatati mal-kannabis li kienu l-oġġett tar-rieżami kritiku tal-41 laqgħa tal-ECDD u tas-sitt rakkomandazzjonijiet tad-WHO mill-24 ta’ Jannar 2019 bħalissa huma kkontrollati f’livell internazzjonali jew taħt il-Konvenzjoni dwar id-Drogi Narkotiċi jew il-Konvenzjoni dwar is-Sustanzi Psikotropiċi:
            
            
               –“Il-kannabis u r-raża tal-kannabis” huma inklużi fi Skeda I tal-Konvenzjoni dwar id-Drogi Narkotiċi. Barra minn hekk “il-kannabis u r-raża tal-kannabis” huma wkoll inklużi fl-Iskeda IV tal-Konvenzjoni dwar id-Drogi Narkotiċi li fihom sustanzi li jitqiesu partikolarment perikolużi. 
            
            
               –Dronabinol (delta-9-tetraidrokannabinol) hija inkluża fl-Iskeda II tal-Konvenzjoni dwar is-Sustanzi Psikotropiċi.
            
         
         
            
               –Tetraidrokannabinol (isomeri ta’ delta-9-tetraidrokannabinol) hija inkluża fl-Iskeda I tal-Konvenzjoni dwar is-Sustanzi Psikotropiċi. 
            
            
               –“Estratti u tinturi tal-kannabis” huma inklużi fi Skeda I tal-Konvenzjoni dwar id-Drogi Narkotiċi.
            
            
               –“Preparazzjonijiet mill-kannabidjol” huma kkontrollati taħt l-entrata “Estratti u tinturi ta’ kannabis” fi Skeda I tal-Konvenzjoni dwar id-Drogi Narkotiċi.
            
            
               –“Preparazzjonijiet farmaċewtiċi ta’ kannabis u dronabinol” huma kkontrollati bħala preparazzjonijiet ibbażati fuq il-kannabis skont l-Iskeda I tal-Konvenzjoni Unika dwar id-Drogi Narkotiċi jew, bħala preparazzjonijiet bl-użu ta’ delta-9-tetraidrokannabinol, taħt l-Iskeda II tal-Konvenzjoni dwar is-Sustanzi Psikotropiċi.
            
            
               Il-proposta tal-Kummissjoni għal pożizzjoni tal-Unjoni hija bbażata fuq l-evidenza. Ġie mgħarraf li d-dokumenti disponibbli għall-laqgħat tal-Kumitat tal-Esperti tad-WHO dwar id-Dipendenza fuq id-Droga u dwar it-tweġibiet mogħtija fir-4 u l-5 Laqgħa Intersessjonali tas-CND fl-24 ta’ Ġunju 2019 u fit-23 ta’ Settembru 2019 mid-WHO, il-Bord Internazzjonali għall-Kontroll tan-Narkotiċi (INCB) u l-Uffiċċju tan-Nazzjonijiet Uniti kontra d-Droga u l-Kriminalità (UNODC), fi ħdan il-mandat rispettiv tagħhom
                  7
               , l-analiżi tal-impatt tar-rakkomandazzjonijiet tad-WHO mill-INCB
                  8
               , id-diskussjoni topika organizzata mis-CND fil-25-26 ta’ Ġunju u l-24-25 ta’ Awwissu
                  9
               . Din tqis ukoll l-iskambji mal-Istati Membri fil-Grupp ta’ Ħidma Orizzontali dwar id-Drogi u l-ħidma taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) f’dan il-qasam. 
            
            
               Il-proposta tal-Kummissjoni għal pożizzjoni tal-Unjoni tissuġġerixxi li jiġu appoġġati biss xi wħud mir-rakkomandazzjonijiet tad-WHO, li jirriflettu l-iżviluppi tal-għarfien xjentifiku fir-rigward tagħhom u ma jirriżultawx f’bidla sinifikanti fil-kontroll ta’ dawn is-sustanzi. 
            
            
               Min-naħa l-oħra, għadd ta’ rakkomandazzjonijiet huma kkaratterizzati minn nuqqas ta’ ċarezza dwar l-implikazzjonijiet legali u prattiċi u l-konsegwenzi tagħhom f’termini ta’ miżuri ġodda ta’ kontroll jew in-nuqqas tagħhom. Il-proposta tal-Kummissjoni għal pożizzjoni tal-Unjoni tissuġġerixxi għalhekk li dawn ir-rakkomandazzjonijiet jiġu opposti. 
            
            
               Huwa meħtieġ li l-Unjoni tistabbilixxi l-pożizzjoni tagħha għal-laqgħa tas-CND meta tintalab tiddeċiedi dwar l-iskedar ta’ sustanzi. Tali pożizzjoni, minħabba l-limitazzjonijiet intrinsiċi tal-istatus ta’ osservatur tal-Unjoni, jenħtieġ li tiġi espressa mill-Istati Membri li jkunu membri tas-CND f’Marzu 2020, filwaqt li jaġixxu b’mod konġunt fl-interess tal-Unjoni fi ħdan is-CND. L-Unjoni mhijiex parti minn dawn il-Konvenzjonijiet, iżda għandha kompetenza esklussiva f'dan il-qasam.
            
            
               Għal dan l-għan, il-Kummissjoni qed tipproponi li tittieħed pożizzjoni tal-Unjoni, f’isem l-Istati Membri li huma membri tas-CND f’Diċembru 2020, f’isem l-Unjoni Ewropea fit-63 sessjoni li se tissejjaħ mill-ġdid tas-CND dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi. Din hija s-sitt darba li l-Kummissjoni qed tippreżenta tali proposta għal pożizzjoni tal-Unjoni
                  10
               . Il-Kunsill adotta l-pożizzjonijiet tal-Unjoni
                  11
                u dan ippermetta lill-UE titkellem b’vuċi waħda fil-laqgħat preċedenti tas-CND dwar l-iskedar internazzjonali, ġaladarba l-Istati Membri li pparteċipaw fis-CND ivvotaw favur l-iskedar f’konformità mal-pożizzjoni tal-Unjoni adottata b’mod komuni.
            
            
               4.Bażi ġuridika
            
            
               4.1.Bażi ġuridika proċedurali
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti ġuridiċi, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.” 
            
            
               L-Artikolu 218(9) tat-TFUE japplika irrispettivament jekk l-Unjoni tkunx membru tal-korp jew tkunx Parti għall-ftehim
                  12
               . Il-kunċett ta’ “atti li jkollhom effetti ġuridiċi” jinkludi l-atti li jkollhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  13
               .
            
            
               Is-CND huwa “korp imwaqqaf bi ftehim” fi ħdan it-tifsira ta’ dan l-Artikolu, minħabba li hija korp stabbilit mill-ECOSOC, organu tan-Nazzjonijiet Uniti u li ngħata kompiti speċifiċi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi.
            
            
               Id-deċiżjonijiet ta’ skedar tas-CND huma “atti li għandhom effetti legali” skont it-tifsira tal-Artikolu 218(9) tat-TFUE. Skont il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi, id-deċiżjonijiet tas-CND isiru vinkolanti awtomatikament, sakemm parti ma tkunx ippreżentat id-deċiżjoni għal rieżami lill-ECOSOC fil-perjodu ta’ żmien applikabbli
                  14
               . Id-deċiżjonijiet tal-ECOSOC dwar din il-kwistjoni huma finali. Id-deċiżjonijiet ta’ skedar tas-CND għandhom ukoll effetti legali fl-ordni legali tal-UE permezz tad-dritt tal-Unjoni, minħabba l-fatt li huma kapaċi jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri d-Deċiżjoni Qafas tal-Kunsill 2004/757/ĠAI. Bidliet fl-iskedi tal-Konvenzjonijiet ikollhom riperkussjonijiet diretti fil-kamp ta’ applikazzjoni ta’ dan l-istrument legali tal-UE.
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li dwarhom tittieħed pożizzjoni f’isem l-Unjoni. 
            
            
               L-objettiv ewlieni u l-kontenut tal-att previst jirrigwardaw mat-traffikar illeċitu tad-droga.
            
         
         
            
               Għaldaqstant, il-bażi ġuridika sostantiva tad-deċiżjoni proposta hija l-Artikolu 83(1) tat-TFUE li tidentifika t-traffikar illeċitu tad-droga bħala wieħed mir-reati b’dimensjoni transfruntiera speċjali u tagħti s-setgħa lill-Parlament Ewropew u lill-Kunsill biex jistabbilixxu regoli minimi dwar id-definizzjoni ta’ reati u sanzjonijiet fil-qasam tat-traffikar illeċitu tad-droga. 
            
            
               4.3.Ġeometrija varjabbli 
            
            
               Id-Danimarka hija marbuta bid-Deċiżjoni Kwadru tal-Kunsill Nru 2004/757/ĠAI applikabbli sat-22 ta’ Novembru 2018 li tistipula fl-Artikolu 1 tagħha li “drogi” għandhom ifissru kwalunkwe waħda mis-sustanzi koperti jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi. 
            
            
               Peress li d-deċiżjonijiet ta’ skedar tas-CND ma jaffettwawx ir-regoli komuni fil-qasam tat-traffikar illeċitu tad-drogi li bih hija marbuta d-Danimarka, id-Danimarka tipparteċipa fl-adozzjoni tad-Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni meta jiġu adottati deċiżjonijiet ta’ skedar simili.
            
            
               4.4.Konklużjoni
            
            
               Il-bażi ġuridika għal din il-proposta hija l-Artikolu 83(1) flimkien mal-Artikolu 218(9) TFUE.
            
            
               5.IMPLIKAZZJONIJIET GĦALL-BAĠIT
            
            
               Ebda implikazzjoni baġitarja.
            
            
               2020/0296 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 83(1) flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972
                  15
               , (il-“Konvenzjoni dwar id-Drogi Narkotiċi”) daħlet fis-seħħ fit-8 ta’ Awwissu 1975. 
            
            
               (2)Skont l-Artikolu 3 tal-Konvenzjoni dwar id-Drogi Narkotiċi, il-Kummissjoni dwar id-Drogi Narkotiċi tista’ tiddeċiedi li żżid sustanzi mal-Iskedi ta’ dik il-Konvenzjoni. Tista’ tagħmel tibdiliet fl-Iskedi biss skont ir-rakkomandazzjonijiet tal-Organizzazzjoni Dinjija tas-Saħħa (WHO), iżda tista’ wkoll tiddeċiedi li ma tagħmilx bidliet rakkomandati mill-Organizzazzjoni Dinjija tas-Saħħa (WHO).
            
            
               (3)Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  16
                daħlet fis-seħħ fis-16 ta’ Awwissu 1976.
            
            
               (4)Skont l-Artikolu 2 tal-Konvenzjoni dwar is-Sustanzi Psikotropiċi, il-Kummissjoni dwar id-Drogi Narkotiċi tista’ tiddeċiedi li żżid sustanzi mal-Iskedi ta’ dik il-Konvenzjoni, jew li tneħħihom, abbażi tar-rakkomandazzjonijiet tad-WHO. Hija għandha setgħat diskrezzjonali wiesgħa biex tieħu kont ta’ fatturi ekonomiċi, soċjali, legali, amministrattivi u ta’ fatturi oħra, iżda ma tistax taġixxi b’mod arbitrarju. 
            
         
         
            
               (5)Il-bidliet fl-Iskedi taż-żewġ Konvenzjonijiet għandhom riperkussjonijiet diretti fil-kamp ta’ applikazzjoni tal-applikazzjoni tal-liġi tal-Unjoni fil-qasam tal-kontroll tad-drogi. Id-Deċiżjoni Qafas tal-Kunsill 2004/757/ĠAI
                  17
                tapplika għas-sustanzi elenkati fl-Iskedi ta’ dawn il-Konvenzjonijiet. Għaldaqstant kwalunkwe tibdil fl-Iskedi annessi ma’ dawk il-Konvenzjonijiet jaffettwa b’mod dirett ir-regoli komuni tal-Unjoni u jibdel il-kamp ta’ applikazzjoni tagħhom skont l-Artikolu 3(2) tat-Trattat dwar il-Funzjonament tal-Unjoni Ewropea (TFUE).
            
            
               (6)Il-Kummissjoni dwar id-Drogi Narkotiċi, matul is-sitta u sittin sessjoni tagħha tat-3 u l-4 ta’ Diċembru 2020 fi Vjenna, għandha tadotta deċiżjonijiet dwar il-kannabis u sustanzi relatati mal-kannabis li huma diġà taħt kontroll abbażi tal-Konvenzjoni dwar id-Drogi Narkotiċi jew tal-Konvenzjoni dwar is-Sustanzi Psikotropiċi. 
            
            
               (7)L-Unjoni mhijiex Parti għall-Konvenzjonijiet rilevanti tan-NU. Hija għandha status ta’ osservatur fi ħdan il-Kummissjoni dwar id-Drogi Narkotiċi fejn f’Marzu 2020 tnax-il Stat Membru huma membri bid-dritt għall-vot
                  18
               . Għaldaqstant huwa meħtieġ li l-Istati Membri jiġu awtorizzati jesprimu l-pożizzjoni tal-Unjoni dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi peress li d-deċiżjonijiet dwar iż-żieda ta’ sustanzi ġodda mal-Iskedi tal-Konvenzjonijiet jaqgħu taħt il-kompetenza esklużiva tal-Unjoni. 
            
            
               (8)Fl-24 ta’ Jannar 2019
                  19
               , id-WHO ppreżentat sitt rakkomandazzjonijiet maħruġa wara r-rieżami kritiku mwettaq fil-41 laqgħa tal-Kumitat ta’ Esperti tagħha dwar id-Dipendenza fuq id-Droga (il-“Kumitat Espert tad-WHO”) dwar il-kannabis u sustanzi relatati mal-kannabis. Dawn ir-rakkomandazzjonijiet ma għandhomx l-għan li jawtorizzaw l-użu rikreattiv tal-kannabis jew ta’ sustanzi relatati mal-kannabis.
            
            
               (9)Skont il-valutazzjoni tal-Kumitat ta’ Esperti tad-WHO dwar id-Dipendenza tad-Droga (il-“Kumitat ta’ Esperti” tad-WHO), il-kannabis u r-raża tal-kannabis mhumiex partikolarment suxxettibbli li jipproduċu effetti ħżiena simili għall-effetti tas-sustanzi l-oħra fl-Iskeda IV tal-Konvenzjoni dwar id-Drogi Narkotiċi. Barra minn hekk, il-preparazzjonijiet tal-kannabis urew potenzjal terapewtiku għat-trattament tal-uġigħ u kundizzjonijiet mediċi oħra bħall-epilessija u l-ispastiċità assoċjati mal-isklerożi multipla. 
            
            
               (10)Id-WHO kkunsidrat li l-kannabis u r-raża tal-kannabis jenħtieġ li jiġu skedati f’livell ta’ kontroll li jipprevjeni l-ħsara kkawżata mill-użu tal-kannabis u fl-istess ħin mhux se jaġixxi bħala ostakolu għall-aċċess u għar-riċerka u l-iżvilupp ta’ tħejjijiet relatati mal-kannabis għall-użu mediku. Għalhekk, id-WHO kkonkludiet li l-inklużjoni tal-kannabis u r-raża tal-kannabis fl-Iskeda IV ma humiex konsistenti mal-kriterji għal mediċina li għandha titqiegħed fl-Iskeda IV.
            
            
               (11)Din ir-rakkomandazzjoni ma timplika l-ebda bidla fil-livell internazzjonali ta’ kontroll tal-kannabis u r-raża tal-kannabis. Hija tqis l-iżviluppi xjentifiċi fil-qasam mill-ewwel introduzzjoni ta’ kannabis u raża tal-kannabis fil-Konvenzjoni dwar id-Drogi Narkotiċi. It-tħassir tal-kannabis u tar-raża tal-kannabis minn Skeda IV tal-Konvenzjoni dwar id-Drogi Narkotiċi tkun benefika għall-progress tal-għarfien kollettiv kemm tal-utilità terapewtika kif ukoll ta’ kwalunkwe ħsara assoċjata dwar id-Drogi Narkotiċi.  
            
            
               (12)Għaldaqstant, il-pożizzjoni tal-Unjoni għandha tkun biex il-kannabis u r-raża tal-kannabis jitħassru mill-Iskeda IV tal-Konvenzjoni dwar id-Drogi Narkotiċi. 
            
            
               (13)Skont il-valutazzjoni tal-Kumitat ta’ Esperti tad-WHO, delta-9-tetraidrokannabinol u l-istereoisomeru attiv tagħha dronabinol, speċjalment f’forom derivati b’mod illeċitu ta’ purità għolja, jistgħu jipproduċu effetti ħżiena, dipendenza, u potenzjal ta’ abbuż li huwa tal-inqas kbir daqs il-kannabis, li huwa mqiegħed fl-Iskeda I tal-Konvenzjoni dwar id-Drogi Narkotiċi. Sustanza li hija suxxettibbli għal abbuż simili u li tipproduċi effetti ħżiena simili bħal dik ta’ sustanza diġà skedata fi ħdan il-Konvenzjoni dwar id-Drogi Narkotiċi normalment tkun skedata bl-istess mod bħal dik is-sustanza. Peress li d-delta-9-tetraidrokannabinol tista’ tintuża għal abbuż bħall-kannabis u għandha effetti ħżiena simili, tissodisfa l-kriterji għall-inklużjoni fl-Iskeda I tal-Konvenzjoni dwar id-Drogi Narkotiċi. 
            
            
               (14)Barra minn hekk, id-WHO fehmet li t-tqegħid tad-delta-9-tetraidrokannabinol taħt l-istess Konvenzjoni u fl-istess skeda bħall-kannabis, jiġifieri l-Iskeda I tal-Konvenzjoni dwar id-Drogi Narkotiċi, jiffaċilita ħafna l-implimentazzjoni tal-miżuri ta’ kontroll tal-Konvenzjonijiet fl-Istati Membri. Għalhekk, id-WHO rrakkomandat li delta-9-tetraidrokannabinol u l-istereoisomeru attiv tagħha dronabinol jitqiegħdu fl-Iskeda I tal-Konvenzjoni dwar id-Drogi Narkotiċi u, jekk tiġi adottata din ir-rakkomandazzjoni, għandhom jitħassru mill-Iskeda II tal-Konvenzjoni dwar is-Sustanzi Psikotropiċi.
            
            
               (15)Dik ir-rakkomandazzjoni ma timplika l-ebda bidla fil-livell internazzjonali ta’ kontroll ta’ delta-9-tetraidrokannabinol u l-istereoisomeru attiv tagħha dronabinol. Din tista’ wkoll tiffaċilita l-implimentazzjoni tal-miżuri ta’ kontroll fl-Istati Membri.
            
            
               (16)Għalhekk, il-pożizzjoni tal-Unjoni għandha tkun li jiżdied id-delta-9-tetraidrokannabinol u l-istereoisomeru attiv tagħha dronabinol fl-Iskeda I tal-Konvenzjoni dwar id-Drogi Narkotiċi u, jekk tiġi adottata dik ir-rakkomandazzjoni, li jħassruhom mill-Iskeda II tal-Konvenzjoni dwar is-Sustanzi Psikotropiċi. 
            
            
               (17)Skont l-evalwazzjoni tal-Kumitat tal-Esperti tad-WHO, it-tetraidrokannabinol (isomeri ta’ delta-9-tetraidrokannabinol),  li tpoġġiet fi Skeda I tal-Konvenzjoni dwar is-Sustanzi Psikotropiċi, ma għandhiex effetti ħżiena simili għal dawk assoċjati mad-delta-9-tetraidrokannabinol iżda, minħabba s-similarità kimika ta’ kull wieħed mis-sitt isomeri għal delta-9-tetraidrokannabinol, huwa diffiċli ħafna li ssir distinzjoni bejn kwalunkwe wieħed minn dawn is-sitt isomeri minn delta-9-tetraidrokannabinol bl-użu ta’ metodi standard ta’ analiżi kimika. Barra minn hekk, it-tqegħid ta’ dawn is-sitt isomeri taħt l-istess Konvenzjoni u fl-istess Skeda bħal delta-9-tetraidrokannabinol, jiġifieri l-Iskeda I tal-Konvenzjoni dwar id-Drogi Narkotiċi, jiffaċilita l-implimentazzjoni tal-kontroll internazzjonali ta’ delta-9-tetraidrokannabinol, kif ukoll jassisti lill-Istati Membri fl-implimentazzjoni ta’ miżuri ta’ kontroll fil-livell tal-pajjiż. Għalhekk, id-WHO rrakkomandat li t-tetraidrokannabinol (isomeri delta-9-tetraidrokannabinol) tiżdied fl-Iskeda I tal-Konvenzjoni dwar id-Drogi Narkotiċi soġġetta għall-adozzjoni tar-rakkomandazzjoni mill-Kummissjoni dwar id-Drogi Narkotiċi (CND) biex jiżdiedu d-dronabinol u l-isterjoisomeri tagħha (delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi, u, jekk tiġi adottata dik ir-rakkomandazzjoni, għandhom jitħassru mill-Iskeda I tal-Konvenzjoni dwar is-Sustanzi Psikotropiċi.
            
            
               (18)Dik ir-rakkomandazzjoni ma timplika l-ebda bidla fil-livell internazzjonali ta’ kontroll ta’ tetraidrokannabinol (isomeri ta’ delta-9-tetraidrokannabinol). Hija tinsab f’konformità mal-prinċipji dwar regolamentazzjoni aħjar u tista’ tiffaċilita l-implimentazzjoni tal-miżuri ta’ kontroll fl-Istati Membri.
            
            
               (19)Għalhekk, il-pożizzjoni tal-Unjoni għandha tkun li jiżdied it-tetraidrokannabinol (isomeri ta’ delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi soġġetta għall-adozzjoni tas-CND tar-rakkomandazzjoni, li jiżdiedu d-dronabinol u l-istereoisomeri tagħha (delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi, u, jekk tiġi adottata dik ir-rakkomandazzjoni, jitħassar mill-Iskeda I tal-Konvenzjoni dwar is-Sustanzi Psikotropiċi.
            
            
               (20)Biex tiġi żgurata koerenza tal-iskedar tad-delta-9-tetraidrokannabinol u l-isomeru attiv tagħha dronabinol, kif ukoll tat-tetraidrokannabinol (someri ta’ delta-9-tetraidrokannabinol), u biex jiġi evitat ir-riskju li kwalunkwe minn dawn is-sustanzi jkunu jistgħu jiġu skedati taħt il-Konvenzjoni dwar id-Drogi Narkotiċi kif ukoll taħt il-Konvenzjoni dwar is-Sustanzi Psikotropiċi, għandu jkun possibbli għall-Istati Membri li jesprimu l-pożizzjoni tal-Unjoni fir-rigward ta’ dawn is-sustanzi f’vot konġunt.
            
            
               (21)Skont il-valutazzjoni tal-Kumitat ta’ Esperti tad-WHO, il-varjabbiltà fil-proprjetajiet psikoattivi ta’ estratti u tinturi tal-kannabis, kif imsemmija fil-Konvenzjoni dwar id-Drogi Narkotiċi, hija dovuta prinċipalment għal diversi konċentrazzjonijiet ta’ delta-9-tetraidrokannabinol li jinsabu f’dawn l-estratti u tinturi. Xi estratti u tinturi ta’ kannabis mingħajr proprjetajiet psikoattivi u inkluża b’mod predominanti l-kannabidjol għandhom applikazzjonijiet terapewtiċi promettenti. Il-fatt li diversi preparazzjonijiet b’konċentrazzjoni varjabbli ta’ delta-9-tetraidrokannabinol huma kkontrollati fi ħdan l-istess entrata “Estratt u Tinturi” u l-istess skeda, hija sfida għall-awtoritajiet responsabbli li jimplimentaw miżuri ta’ kontroll fil-pajjiżi individwali. Barra minn hekk, id-definizzjoni ta’ tħejjijiet taħt il-Konvenzjoni dwar id-Drogi Narkotiċi tista’ tkopri l-prodotti kollha li huma “estratti u tinturi” tal-kannabis bħala “preparazzjonijiet” tal-kannabis u wkoll, jekk ir-rakkomandazzjoni tal-Kumitat li tmexxi d-droninabinol fl-Iskeda I tal-Konvenzjoni dwar id-Drogi Narkotiċi ġiet segwita, bħala “preparazzjonijiet” ta’ dronabinol u stereoisomeri tagħha. Għaldaqstant, id-WHO tirrakkomanda li l-estratti u t-tinturi jitħassru mill-Iskeda I tal-Konvenzjoni dwar id-Drogi Narkotiċi. 
            
            
               (22)L-informazzjoni pprovduta mid-WHO wara l-ħruġ ta’ din ir-rakkomandazzjoni
                  20
                kif ukoll l-analiżi tal-impatt ta’ din ir-rakkomandazzjoni mill-Bord Internazzjonali għall-Kontroll tan-Narkotiċi (INCB)
                  21
               , jiċċaraw li din ir-rakkomandazzjoni ma timplika ebda bidla fil-livell ta’ kontroll internazzjonali ta’ estratti u tinturi ta’ kannabis u lanqas ma hija mistennija li jkollha impatti fuq il-kontroll u/jew l-obbligi ta’ rappurtar tal-Istati Membri. Barra minn hekk, il-bidla se ġġib aktar ċertezza ta’ kontroll ta’ prodotti derivati mingħajr l-użu ta’ solvent iżda permezz ta’ applikazzjoni ta’ sħana u pressjoni.
            
            
               (23)Għaldaqstant, l-Unjoni għandha tivvota għar-rakkomandazzjoni biex titħassar “estratti u tinturi” mill-Iskeda I tal-Konvenzjoni dwar id-Drogi Narkotiċi. 
            
            
               (24)Skont il-valutazzjoni tal-Kumitat tal-Esperti tad-WHO, il-kannabidjol jinsab fil-kannabis u fir-raża tal-kannabis iżda m’għandux proprjetajiet psikoattivi u m’għandu ebda potenzjal għall-abbuż u ebda potenzjal li jipproduċi dipendenza. M’għandu ebda effetti ħżiena sinifikanti. Barra minn hekk, il-kannabidjol wera li huwa effettiv fil-ġestjoni ta’ ċerti disturbi tal-epilessija li jevolvu fit-tfal, reżistenti għat-trattament. 
            
         
         
            
               (25)Id-WHO nnotat li mediċini mingħajr effetti psikoattivi li huma prodotti bħala preparazzjonijiet mill-pjanti tal-kannabis se jkun fihom traċċi ta’ delta-9-tetraidrokannabinol u rrikonoxxiet li l-analiżi kimika ta’ delta-9-tetraidrokannabinol għal preċiżjoni ta’ 0.15 % tista’ tkun diffiċli għal xi Stati Membri. Għaldaqstant, id-WHO rrakkomandat li tiżdied nota ta’ qiegħ il-paġna mal-entrata għall-kannabis u r-raża tal-kannabis fl-Iskeda I tal-Konvenzjoni dwar id-Drogi Narkotiċi li għandha taqra: “Il-preparazzjonijiet li fil-biċċa l-kbira tagħhom ikollhom il-kannabidjol u mhux aktar minn 0.2 % ta’ delta-9-tetraidrokannabinol mhumiex taħt kontroll internazzjonali.”
            
            
               (26)Madankollu, dik ir-rakkomandazzjoni kieku tbaxxi l-livell ta’ kontroll attwali għal dawn il-preparazzjonijiet; l-istabbiliment tal-limitu ta’ 0,2 fil-mija mhuwiex appoġġat biżżejjed minn evidenza xjentifika; il-formulazzjoni tar-rakkomandazzjoni ma teskludix interpretazzjonijiet diverġenti possibbli dwar il-mod kif jiġi kkalkulat il-limitu ta’ 0,2 fil-mija; u l-implimentazzjoni teknika tal-miżura se tkun diffiċli għal raġunijiet ta’ kapaċità teknika u amministrattiva. It-trattament differenzjat tal-kannabidjol meta mqabbel ma’ kannabinojdi oħra mhuwiex ġustifikat u mhuwiex konformi mal-istruttura eżistenti tal-Iskedi tal-Konvenzjonijiet. Ir-rakkomandazzjoni, kif ġiet abbozzata, ma toffrix iċ-ċertezza legali meħtieġa u ma tikkostitwixxix soluzzjoni xierqa għall-kannabidjol.
            
            
               (27)Għalhekk jenħtieġ li l-pożizzjoni tal-Unjoni tkun li tivvota kontra r-rakkomandazzjoni li tiżdied nota ta’ qiegħ il-paġna dwar “preparamenti li fihom predominantement il-kannabidjol u mhux aktar minn 0,2 fil-mija ta’ delta-9-tetraidrokannabinol” mal-entrata għall-kannabis u r-raża tal-kannabis fl-Iskeda I tal-Konvenzjoni dwar id-Drogi Narkotiċi. 
            
            
               (28)Barra minn hekk, meta jitqiesu l-applikazzjonijiet possibbli ta’ valur għoli tal-kannabidjol, pereżempju fl-oqsma tas-saħħa, tal-kożmetika jew tal-ikel, kif ukoll il-potenzjal ekonomiku u ambjentali tat-tkabbir industrijali tal-qanneb, id-WHO hija mistiedna tipproponi b’mod urġenti rakkomandazzjoni riveduta b’ħarsa biex tiddeċiedi l-livell xieraq ta’ kontroll internazzjonali għall-kannabodjol, inkluża l-possibilità li jiġi eżentat minn kontroll bħal dan.  
            
            
               (29)Skont il-valutazzjoni tal-Kumitat ta’ Esperti tad-WHO, il-mediċini li fihom delta-9-tetraidrokannabinol mhumiex assoċjati ma’ problemi ta’ abbuż u dipendenza u mhumiex użati għall-għan ta’ użu mhux mediku. Barra minn hekk, id-WHO rrikonoxxiet li tali tħejjijiet huma fformulati b’mod li x’aktarx ma jiġux abbużati bit-tipjip u li ma hemm l-ebda evidenza ta’ abbuż jew effett ħażin reali sal-punt li jkun jiġġustifika l-livell attwali ta’ kontroll assoċjat mal-Iskeda I tal-Konvenzjoni dwar id-Drogi Narkotiċi jew il-livell ta’ kontroll assoċjat mal-Skeda II tal-Konvenzjoni dwar is-Sustanzi Psikotropiċi. Għalhekk, id-WHO rrakkomandat li “preparazzjonijiet prodotti jew b’sinteżi kimika jew bħala preparazzjoni ta’ kannabis, li huma mħalltin bħala preparazzjonijiet farmaċewtiċi ma’ ingredjent wieħed ieħor jew aktar u b’tali mod li d-delta-9-tetraidrokannabinol ma tkunx tista’ tiġi rkuprata b’mezzi faċilment disponibbli jew f’rendiment li jikkostitwixxi riskju għas-saħħa pubblika” għandha tiżdied fl-Iskeda III tal-Konvenzjoni dwar id-Drogi Narkotiċi. 
            
            
               (30)Barra minn hekk, il-formulazzjoni tar-rakkomandazzjoni dwar il-preparazzjonijiet “farmaċewtiċi" mhijiex ibbażata fuq xi terminu definit skont il-Konvenzjoni dwar id-Drogi Narkotiċi. Barra minn hekk, ir-rakkomandazzjoni tista’’’ timplika l-piż regolatorju addizzjonali fuq l-Istati Membri li jkun jeħtieġ li jiddefinixxi l-kumċetti użati f'din ir-rakkomandazzjoni biex tiġi żgurata applikazzjoni uniformi u jkollha taċċerta jekk il-kundizzjoni li ma tkunx irkuprabbli “b’mezzi disponibbli”, tintlaħaqx jew le għal kull prodott. 
            
            
               (31)Għalhekk, il-pożizzjoni tal-Unjoni għandha tkun li tivvota kontra r-rakkomandazzjoni li jiżdiedu “preparazzjonijiet prodotti jew b’sinteżi kimika jew bħala preparazzjoni tal-kannabis, li huma mħalltin bħala preparazzjonijiet farmaċewtiċi ma’ ingredjent wieħed ieħor jew aktar u b’tali mod li d-delta-9-tetraidrokannabinol (dronabinol) ma tistax tiġi rkuprata b’mezzi faċilment disponibbli jew fi qligħ li jikkostitwixxi riskju għas-saħħa pubblika” tal-Iskeda III tal-Konvenzjoni dwar id-Drogi Narkotiċi. 
            
            
               (32)Huwa xieraq li tiġi stabbilita l-pożizzjoni li għandha tiġi adottata f’isem l-Unjoni fil-Kummissjoni dwar id-Drogi Narkotiċi, peress li d-deċiżjonijiet marbutin ma’ deċiżjonijiet differenti dwar l-iskedar fir-rigward tas-sustanzi tal-kannabis u r-raża tal-kannabis imsemmija hawn fuq se jinfluwenzaw b’mod dirett il-kontenut tal-liġi tal-Unjoni, jiġifieri d-Deċiżjoni Kwadru 2004/757/ĠAI.
            
            
               (33)Il-pożizzjoni tal-Unjoni għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li dawn jaġixxu b’mod konġunt.
            
            
               (34)Id-Danimarka hija marbuta bid-Deċiżjoni Kwadru 2004/757/ĠAI u għalhekk qed tieħu sehem fl-adozzjoni u l-applikazzjoni ta’ din id-Deċiżjoni.
            
            
               (35)L-Irlanda hija marbuta bid-Deċiżjoni Kwadru 2004/757/ĠAI u għalhekk qed tieħu sehem fl-adozzjoni u l-applikazzjoni ta’ din id-Deċiżjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tiġi adottata f’isem l-Unjoni mill-Istati Membri fit-tlieta u sittin sessjoni tal-Kummissjoni dwar id-Drogi Narkotiċi fit-3 u l-4 ta’ Diċembru 2020, meta dak il-korp jintalab biex jadotta deċiżjonijiet dwar iż-żieda ta’ sustanzi fl-Iskedi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971, għandha tkun f’konformità mal-Anness ta’ din id-Deċiżjoni.
            
            
               Artikolu 2
            
            
               Il-pożizzjoni msemmija fl-Artikolu 1 għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li dawn jaġixxu b’mod konġunt fl-interess tal-Unjoni.
            
            
               Artikolu 3 
            
            
               Din id-Deċiżjoni hija indirizzata lill-Istati Membri f’konformità mat-Trattati.
            
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        United Nations Treaty Series (Sensiela tat-Trattati tan-Nazzjonijiet Uniti), vol. 978, Nru. 14152.
               
               
                  
                     (2)
                  
                        United Nations Treaty Series (Sensiela tat-Trattati tan-Nazzjonijiet Uniti), vol. 1019, Nru. 14956.
               
               
                  
                     (3)
                  
                        Mill-1 ta’ Jannar 2020, it-12-il Stat Membru li ġejjin huma membri tas-CND bid-dritt li jivvutaw: l-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja, u l-Iżvezja.
               
               
                  
                     (4)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                  . Fil-5 ta’ Awwissu 2020, id-WHO bagħtet ittra lill-uffiċċju tas-Segretarjat Ġenerali tan-NU biex tiċċara l-frażi “li fih id-delta-9-tetraidrokannabinol (dronabinol)” għandha titqies bħala parti mit-test tar-rakkomandazzjoni dwar preparazzjonijiet farmaċewtiċi ta’ kannabis u dronabinol. 
               
               
                  
                     (5)
                  
                        Id-Deċiżjoni tas-CND 63/14. 
                  https://www.unodc.org/documents/commissions/CND/Drug_Resolutions/2020-2029/2020/Decision_63_14.pdf
                  . 
               
               
                  
                     (6)
                  
                        ĠU L 335, 11.11.2004, p. 8, kif emendata bid-Direttiva (UE) 2017/2103 tal-Parlament Ewropew u tal-Kunsill tal-15 ta’ Novembru 2017 li temenda d-Deċiżjoni Kwadru tal-Kunsill 2004/757/ĠAI sabiex id-definizzjoni ta’ “droga” tinkludi sustanzi psikoattivi ġodda u li tħassar id-Deċiżjoni tal-Kunsill 2005/387/ĠAI, ĠU L 305, 21.11.2017, p. 12. 
               
               
                  
                     (7)
                  
                        Ara l-kumpilazzjoni tal-mistoqsijiet u tweġibiet kollha tas-26 ta’ Novembru 2019 fuq 
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                  .
               
               
                  
                     (8)
                  
                        Analiżi tal-impatt tar-rakkomandazzjonijiet tad-WHO dwar prodotti tal-kannabis u relatati mal-kannabis dwar il-ħtiġijiet ta’ kontroll tas-sistema internazzjonali ta’ kontroll tad-drogi, il-15 ta’ Ġunju 2020, is-Segretarjat tal-INCB. 
               
               
                  
                     (9)
                  
                        Laqgħa topika oħra hija skedata għas-6-7 ta’ Ottubru 2020 biex tiġi diskussa r-rakkomandazzjoni tad-WHO dwar il-kannabis u r-raża tal-kannabis. Laqgħa intersessjonali tas-CND hija skedata biex isseħħ fit-8 ta’ Ottubru biex tikkonkludi d-diskussjonijiet dwar ir-rakkomandazzjonijiet kollha.
               
               
                  
                     (10)
                  
                        COM(2017) 72 final; COM(2018) 31 final; COM(2019) 862 final; COM(2019) 624 u COM(2019) 631.
               
               
                  
                     (11)
                  
                        Adottati mill-Kunsill fis-7 ta’ Marzu 2017, fis-27 ta’ Frar 2018, fil-5 ta’ Marzu 2019 u fis-17 ta’ Frar 2020 rispettivament.
               
               
                  
                     (12)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64. 
               
               
                  
                     (13)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs il-Kunsill, C-399/12, ECLI:EU:C:2014:2258, il-paragrafi minn 61 sa 64. 
               
               
                  
                     (14)
                  
                        L-Artikolu 3(7) tal-Konvenzjoni dwar id-Drogi Narkotiċi; L-Artikolu 2(7) tal-Konvenzjoni dwar is-Sustanzi Psikotropiċi.
               
               
                  
                     (15)
                  
                        United Nations Treaty Series (Sensiela tat-Trattati tan-Nazzjonijiet Uniti), vol. 978, Nru. 14152.
               
               
                  
                     (16)
                  
                        United Nations Treaty Series (Sensiela tat-Trattati tan-Nazzjonijiet Uniti), vol. 1019, Nru. 14956.
               
               
                  
                     (17)
                  
                        Id-Deċiżjoni Kwadru tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu ta’ drogi (ĠU L 335, 11.11.2004, p. 8).
               
               
                  
                     (18)
                  
                        Mill-1 ta’ Jannar 2020, it-12-il Stat Membru li ġejjin huma membri tas-CND bid-dritt li jivvutaw: l-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja, u l-Iżvezja. 
               
               
                  
                     (19)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                   
               
               
                  
                     (20)
                  
                        Ara l-kumpilazzjoni tal-mistoqsijiet u tweġibiet kollha tas-26 ta’ Novembru 2019 fuq 
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                  . 
               
               
                  
                     (21)
                  
                        Analiżi tal-impatt tar-rakkomandazzjonijiet tad-WHO dwar prodotti tal-kannabis u relatati mal-kannabis dwar il-ħtiġijiet ta’ kontroll tas-sistema internazzjonali ta’ kontroll tad-drogi, il-15 ta’ Ġunju 2020, is-Segretarjat tal-INCB.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 8.12.2020
            COM(2020) 659 final/2
            COM(2020) 659 final of 16.10.2020 downgraded on 8.12.2020.
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed, f'isem l-Unjoni Ewropea, fit-63 sessjoni li se tissejjaħ mill-ġdid tal-Kummissjoni dwar id-Drogi Narkotiċi dwar l-iskedar ta' sustanzi skont il-Konvenzjoni Unika dwar id-Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971
            
               
         
         
            
               ANNESS 
            
            
            
               Il-pożizzjoni li għandha tittieħed mill-Istati Membri li huma membri tal-Kummissjoni dwar id-Drogi Narkotiċi, li jaġixxu b'mod konġunt fl-interess tal-Unjoni matul it-tlieta u sittin sessjoni tal-Kummissjoni dwar id-Drogi Narkotiċi fit-3 u l-4 ta’ Diċembru 2020 fir-rigward ta’ bidliet fil-kamp ta’ applikazzjoni tal-kontroll tas-sustanzi:
            
            
            
               (1)il-kannabis u r-raża tal-kannabis għandhom jitħassru mill-Iskeda IV tal-Konvenzjoni dwar id-Drogi Narkotiċi
                  1
               ; 
            
            
               (2)dronabinol (delta-9-tetraidrokannabinol) għandha tiżdied mal-Iskeda I tal-Konvenzjoni dwar id-Drogi Narkotiċi u jekk din ir-rakkomandazzjoni tiġi adottata, għandha titħassar mill-Iskeda II tal-Konvenzjoni dwar is-Sustanzi Psikotropiċi; 
            
            
               (3)tetraidrokannabinol (isomeri ta’ delta-9-tetraidrokannabinol) għandha tiżdied mal-Iskeda I tal-Konvenzjoni dwar Drogi Narkotiċi, suġġett għall-addozzjoni min-naħa tas-CND tar-rakkomandazzjoni biex tiżdied id-dronabinol u l-istereoisomeri tagħha (delta-9-tetraidrokannabinol) mal-Iskeda I tal-Konvenzjoni dwar id-Drogi Narkotiċi u jekk tiġi adottata din ir-rakkomandazzjoni, għandha titħassar mill-Iskeda I tal-Konvenzjoni dwar is-Sustanzi Psikotropiċi; 
            
            
               (4)it-terminu “estratti u tinturi” għandu jitħassar mill-Iskeda I tal-Konvenzjoni dwar id-Drogi Narkotiċi;
            
            
               (5)In-nota ta’ qiegħ il-paġna li taqra“preparazzjonijiet li fihom fil-biċċa l-kbira kannabidjol u mhux aktar minn 0,2 fil-mija ta' delta-9-tetraidrokannabinol mhumiex taħt kontroll internazzjonali” m’għandhiex tiġi inkluża mal-entrata għall-kannabis u r-raża tal-kannabis fl-Iskeda I tal-Konvenzjoni dwar id-Drogi Narkotiċi; Id-WHO hija mistiedna biex b’mod urġenti tipproponi rakkomandazzjoni riveduta b’ħarsa biex tiddeċiedi l-livell approprjat ta’ kontroll internazzjonali għall-kannabidjol, inkluża l-possibilità li dan jiġi eżentat minn kontroll simili;
            
            
               (6)Preparazzjonijiet prodotti jew b'sinteżi kimika jew bħala preparazzjoni tal-kannabis, li huma komposti bħala preparazzjonijiet farmaċewtiċi ma' ingredjent wieħed jew aktar jew b'tali mod li d-delta-9-tetraidrokannabinol (dronabinol) ma tkunx tista’ tiġi rkuprata b'mezzi faċilment disponibbli jew fi produzzjoni li tikkostitwixxi riskju għas-saħħa pubblika, m’għandhiex tiżdied mal-Iskeda III tal-Konvenzjoni dwar id-Drogi Narkotiċi. 
            
            
            
               Biex tiġi żgurata koerenza tal-iskedar u biex jiġi evitat ir-riskju li sustanza tiġi skedata taħt il-Konvenzjoni dwar id-Drogi Narkotiċi kif ukoll taħt il-Konvenzjoni dwar is-Sustanzi Psikotropiċi, l-Istati Membri jistgħu jaċċettaw vot konġunt dwar ir-rakkomandazzjonijiet dwar id-dronabinol u t-tetraidrokannabinol.
            
            
         
         
            
                  
                     (1)
                  
                        Għadhom elenkati fl-Iskeda I ta’ dik il-Konvenzjoni.